
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra,
Komisijas loceklis Andrejs Vanags, kā patērētāja interešu pārstāvis 
Komisijas locekle Ilze Pelša, kā komersantu interešu pārstāve
izskatīja rakstveida procesā strīdu starp patērētāju un sabiedrību ar ierobežotu atbildību “Smart Events” (turpmāk – sabiedrība) saistībā ar atceltu pasākumu un samaksātās naudas summas neatmaksu.
No lietas materiāliem izriet, ka patērētāja 2022.gada 30.novembrī iegādājās biļeti uz koncertu “Grupas KINO”, kas bija paredzēts 2023.gada 10. jūnijā, samaksājot 201,20 EUR. Koncerts vairākkārt tika pārcelts un nav noticis. Patērētāja vairākkārt vērsās pie sabiedrības, pieprasot atmaksāt samaksāto naudas summu, tomēr tā netika atmaksāta. Vēlāk patērētāja vērsās Patērētāju tiesību aizsardzības centrā, kas pieprasīja sabiedrībai sniegt paskaidrojumu. Sabiedrība norādīja, ka tai šobrīd nav pietiekamu finanšu līdzekļu, lai veiktu pilnīgu atmaksu, un piedāvāja atmaksu veikt pa daļām, ko patērētājs neakceptēja. Sabiedrība vienlaikus pauda gatavību veikt atmaksu, taču nenorādīja konkrētu atmaksas termiņu. Patērētāja lūdz atzīt viņas tiesības uz pilnu samaksātās naudas summas atmaksu 201,20 EUR apmērā un uzdot sabiedrībai to atmaksāt.
Sabiedrība lietā ir sniegusi skaidrojumu, norādot, ka finanšu līdzekļu trūkuma dēļ tā nevar veikt vienreizēju atmaksu. Tāpat sabiedrība atsaucas uz objektīviem apstākļiem, tostarp epidemioloģisko situāciju un starptautiskajiem ierobežojumiem, kas esot kavējuši koncerta norisi un ietekmējuši tās finansiālo stāvokli, un līdz ar to uzskata, ka atmaksu iespējams veikt tikai pakāpeniski nenoteiktā termiņā.
Komisija, izvērtējot lietā esošos apstākļus, secina, ka sabiedrība nav izpildījusi līgumā noteikto pienākumu nodrošināt pakalpojuma sniegšanu nolīgtajā termiņā, kā arī līdz šim nav veikusi patērētājam samaksātās naudas atmaksu.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 30. panta piekto daļu, ja pakalpojuma sniedzējs nav izpildījis pienākumu sniegt pakalpojumu līgumā noteiktajā termiņā, par kuru ir bijusi vienošanās ar patērētāju, patērētājs pieprasa, lai pakalpojuma sniedzējs sniedz pakalpojumu apstākļiem atbilstošā papildu termiņā. Ja pakalpojuma sniedzējs papildu termiņā pakalpojumu nesniedz, patērētājs ir tiesīgs vienpusēji atkāpties no līguma.
Savukārt saskaņā ar PTAL 30.panta septīto daļu, ja patērētājs vienpusēji atkāpjas no līguma saskaņā ar šajā pantā noteikto, pakalpojuma sniedzējs bez nepamatotas kavēšanās, bet ne vēlāk kā 14 dienu laikā atmaksā patērētājam visas saskaņā ar līgumu patērētāja samaksātās naudas summas.
No minētā izriet, ka patērētājam ir tiesības atkāpties no līguma un prasīt pilnu samaksātās naudas summas atmaksu, savukārt sabiedrībai ir pienākums šo summu atmaksāt noteiktajā termiņā. Sabiedrības norādītie apstākļi par finanšu grūtībām neatbrīvo to no pienākuma izpildīt normatīvajos aktos noteiktās saistības.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:

apmierināt patērētājas prasību.
SIA “SmartEvents” atmaksāt patērētājai 201,20 EUR

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Sandra Vētra

